CELEX: 52015JC0007
Language: ro
Date: 2015-03-06
Title: Propunere comună de REGULAMENT AL CONSILIULUI de modificare a Regulamentului (UE) nr. 224/2014 al Consiliului din 10 martie 2014 privind măsuri restrictive având în vedere situația din Republica Centrafricană

COMISIA EUROPEANĂ
            Bruxelles, 6.3.2015
            JOIN(2015) 7 final
            2015/0064(NLE)
            Propunere comună de
            REGULAMENT AL CONSILIULUI
            de modificare a Regulamentului (UE) nr. 224/2014 al Consiliului din 10 martie 2014 privind măsuri restrictive având în vedere situația din Republica Centrafricană
            
               
         
         
            
               EXPUNERE DE MOTIVE
            
            
               (1)La data de 23 decembrie 2013, Consiliul a adoptat Decizia 2013/798/PESC privind măsuri restrictive împotriva Republicii Centrafricane, care impune un embargo asupra armelor împotriva Republicii Centrafricane, în conformitate cu Rezoluția 2127 (2013) a Consiliului de Securitate al Organizației Națiunilor Unite (RCSONU) din 5 decembrie 2013.
            
            
               (2)La 22 ianuarie 2015, Consiliul de Securitate al Organizației Națiunilor Unite a adoptat Rezoluția 2196 (2015), care clarifică domeniul de aplicare al embargoului asupra armelor și modifică criteriile pentru înghețarea activelor. Consiliul pregătește o decizie de modificare a Deciziei 2013/798/PESC pentru a pune în aplicare RCSONU 2196 (2015). 
            
            
               (3)Prin urmare, Înaltul Reprezentant al Uniunii pentru afaceri externe și politica de securitate și Comisia Europeană ar trebui să prezinte o nouă propunere de regulament privind măsuri restrictive având în vedere situația din Republica Centrafricană. 
            
            
               2015/0064 (NLE)
            
            
               Propunere comună de
            
            
               REGULAMENT AL CONSILIULUI
            
            
               de modificare a Regulamentului (UE) nr. 224/2014 al Consiliului din 10 martie 2014 privind măsuri restrictive având în vedere situația din Republica Centrafricană
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 215,
            
            
               având în vedere Decizia 2013/798/PESC a Consiliului din 23 decembrie 2013 privind măsuri restrictive împotriva Republicii Centrafricane
                  1
               ,
            
            
               având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
            
            
               întrucât:
            
            
               (1)Regulamentul (UE) nr. 224/2014 al Consiliului
                  2
                pune în aplicare unele dintre măsurile prevăzute în Decizia 2013/798/PESC.
            
            
               (2)Rezoluția 2127 (2013) a Consiliului de Securitate al Organizației Națiunilor Unite (RCSONU) din 5 decembrie 2013, RCSONU 2134 (2014) din 28 ianuarie 2014 și Decizia 2013/798/PESC a Consiliului impun un embargo asupra armelor împotriva Republicii Centrafricane, precum și înghețarea fondurilor și a resurselor economice ale anumitor persoane implicate sau care sprijină acte care amenință pacea, stabilitatea sau securitatea în Republica Centrafricană.
            
            
               (3)La 22 ianuarie 2015, Consiliul de Securitate al Organizației Națiunilor Unite (CSONU) a adoptat Rezoluția 2196 (2015), care extinde domeniul de aplicare al embargoului asupra armelor și al înghețării activelor. Prin Decizia 2015/.../PESC a Consiliului, acesta a hotărât să extindă în mod corespunzător domeniul de aplicare al criteriilor. 
            
            
               (4)Aceste măsuri intră în domeniul de aplicare al Tratatului privind funcționarea Uniunii Europene și, prin urmare, este necesară o acțiune de reglementare la nivelul Uniunii pentru punerea lor în aplicare, în special pentru a asigura aplicarea lor uniformă de către operatorii economici din toate statele membre.
            
            
               (5)Prin urmare, Regulamentul (UE) nr. 224/2014 ar trebui modificat,
            
            
         
         
            
               ADOPTĂ PREZENTUL REGULAMENT:
            
            
               Articolul 1
            
            
               Articolul 5 alineatul (3) din Regulamentul (UE) nr. 224/2014 se modifică după cum urmează:
            
            
               (1) Litera (e) se înlocuiește cu următorul text:
            
            
               „(e)
                     acordă sprijin grupărilor armate sau rețelelor infracționale prin exploatarea ilicită sau comerțul ilicit de resurse naturale, inclusiv diamante, aur, specii ale faunei și florei sălbatice și produse derivate, în sau din Republica Centrafricană;”
            
            
                (2) Litera (h) se înlocuiește cu următorul text:
            
            
               „(h)
                     sunt lideri ai unei entități desemnate de Comitetul de sancțiuni sau au oferit sprijin, au acționat în numele, pentru ori conform instrucțiunilor unei persoane sau ale unei entități desemnate de Comitetul de sancțiuni;”
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  JO L 352, 24.12.2013, p. 51.
               
               
                  
                     (2)
                  Regulamentul (UE) nr. 224/2014 al Consiliului din 10 martie 2014 privind măsuri restrictive având în vedere situația din Republica Centrafricană (JO L 70, 11.3.2014, p. 1).